Predkladacia správa
 
 	Materiál „Návrh na otvorenie trhu práce Slovenskej republiky pre občanov Bulharskej republiky a Rumunska“ predkladá minister zahraničných vecí a ministerka práce, sociálnych vecí a rodiny z vlastnej iniciatívy. 	

	V súvislosti s plánovaným pristúpením Bulharska a Rumunska k Európskej únii k 1. januáru 2007 a v nadväznosti na ustanovenia Zmluvy o pristúpení Bulharska a Rumunska k Európskej únii z 25. apríla 2005 sú súčasné členské štáty Európskej únie povinné – podobne ako tomu bolo pri predchádzajúcom rozšírení – k dátumu pristúpenia uvedených štátov oznámiť Európskej komisii, či budú voči nim uplatňovať prechodné obdobia na voľný pohyb pracovníkov.

	Cieľom materiálu je prijať rozhodnutie o otvorení trhu práce Slovenskej republiky pre občanov Bulharska a Rumunska ku dňu pristúpenia týchto štátov k Európskej únii. Materiál v prílohe informuje o obsahu ustanovení vyplývajúcich zo Zmluvy o pristúpení Bulharska a Rumunska k Európskej únii, hodnotí alternatívy riešenia predmetnej situácie, obsahuje informáciu o aktuálnej situácii na pracovnom trhu a migračnom potenciáli uvedených štátov a prehľad predbežných pozícií členských štátov Európskej únie k problematike otvorenia trhu práce pre občanov Bulharska a Rumunska. 

	Na základe výsledkov hodnotenia širších súvislostí predmetnej problematiky vláda SR prijíma rozhodnutie o otvorení trhu práce Slovenskej republiky pre občanov Bulharskej republiky a Rumunska ku dňu pristúpenia týchto štátov k Európskej únii.

	Materiál bol v zrýchlenom pripomienkovom konaní. Všetky pripomienky boli akceptované. Materiál sa predkladá na rokovanie vlády SR bez rozporov.

	Realizácia predloženého materiálu nemá finančný, ekonomický, environmentálny vplyv, ani vplyv na podnikateľské prostredie a zamestnanosť.